《祀蚕先》
宋代·曾丰

旦谷兮辰刚，聿蠲衷兮斋以庄。
孔伛兮再拜，擎厥拳兮三迎将。
孔廉扫兮涴者以清，赤松洒兮溽者以凉。
灵之来，嫖嫖兮若翔兮上。
灵之下，婉婉兮若倚兮傍。
灵之趋，躞躞兮若参兮前。
灵之坐，盘盘兮若据兮中央。
乃陈兮太牢，侑以兮糜餹。
糕柔兮膋肉，腯鼠脑脆兮糜芗。
灵其肸只，勿虚我佖只。
世传沙宅兮亥地，泥屋兮壬方。
枣种兮南舍，风来兮东厢。
夫是谓兮宜蚕徵，其如我教兮未详。
顾蚕兮消长，惟灵兮弛张。
纷再登三熟与四出，信吉利而盖故常。
雅志兮蚕事，匪徒制兮已之装。
丝吾欲系象兮俾不折，茧吾欲投火兮俾不伤。
于以试兮允哉验，殆将补兮舜裳。
灵其炯只，勿虚列景只，
蛹有种，蛾有秧。
圆峤兮色黑，寒国兮色苍。
丝一指兮大，茧一尺兮长。
蚕有兮彼异，何当异兮千斯箱。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。